Úrad vlády SR                                                                 Na rokovanie vlády SR
Sekcia hospodárskej politiky                                                      dňa: 14.5.2003                                                                                                                                                                                                                                                                                                 k číslu: 3227/2003
                                                                                                   k bodu: 9

S t a n o v i s k o

k Aktualizácii nového projektu výstavby diaľnic a rýchlostných ciest

I.

Materiál predkladá  minister dopravy, pôšt a telekomunikácií na základe bodu B.1. uznesenia vlády SR č. 904/2002 k správe o  plnení Nového projektu výstavby diaľnic a rýchlostných ciest (ďalej nový projekt).

Materiál obsahuje zásady aktualizácie nového projektu, princípy financovania výstavby s prihliadnutím na doterajší model financovania a možné očakávania v tejto oblasti. Špecifikuje plánované ročné výdavky na prípravu a výstavbu, ako aj odhad čerpania finančných prostriedkov z fondov EÚ. Na základe nových finančných vstupov je zostavený harmonogram postupu výstavby do roku 2006. Podľa harmonogramu je kvantifikovaný očakávaný rozvoj diaľnic a  rýchlostných ciest v kilometrovom vyjadrení. 

Aktualizovaný nový projekt bude mať dopady na štátny rozpočet na nižšej úrovni, ako boli dopady v novom projekte. V súhrne do roku 2006 ide o výdavky nižšie o cca 8,0 mld. Sk. Pokles výdavkov zo štátneho rozpočtu by mal byť  vyvážený čerpaním prostriedkov z fondov EÚ a zapojením súkromného kapitálu do výstavby.

II.

Materiál bol predložený na  štandardné medzirezortné pripomienkové konanie. Podľa vyhodnotenia tohto konania boli pripomienky vysvetlené a vo väčšine akceptované. 

III.

V  materiáli sa konštatuje,  že schválením návrhu sa umožní spresniť požiadavky na celkové zabezpečenie investorskej a  projektovej prípravy v strednodobom výhľade a získať relevantné podklady pre stavebné organizácie, zúčastňujúce sa na výstavbe diaľnic a rýchlostných ciest.

So zreteľom na upresnené  finančné vstupy, vyjadrené znížením účasti štátneho rozpočtu na financovaní výstavby (výdavky na prípravu výstavby ostávajú na rovnakej úrovni cca 5,2 mld. Sk) a z aktualizácie harmonogramu postupu výstavby do roku 2006 vyplýva, že dochádza k odsunu termínu začatia výstavby u 11 stavieb a odsunu termínu ukončenia u 9 stavieb. 

Do pozornosti možno uviesť, že podľa návrhu uznesenia (bod B.1.) majú byť,  podľa východísk štátneho rozpočtu na rok 2004, kapitálové výdavky na prípravu a výstavbu diaľnic a  rýchlostných ciest v tomto roku vo výške 8,500 mld. SK. Podľa vyhodnotenia pripomienkového konania bude MDPT SR v pracovnom postupe pri tvorbe štátneho rozpočtu na rok 2004 uvedenú sumu rozporovať. 

Porada ekonomických ministrov vlády SR  materiál prerokovala 31.3.2003. Návrh vzala na vedomie s pripomienkami. Predkladateľovi odporučila: 
- v návrhu uznesenia vlády neuvádzať vyššie požiadavky na štátny rozpočet    oproti východiskám štátneho rozpočtu na rok 2004 a neprejudikovať tak    výšku prostriedkov na výstavbu diaľnic, ktorá bude schválená až v štátnom    rozpočte na rok 2004,
-  doplniť projekt o kvantifikáciu financovania nákladov výstavby diaľnic    s využitím možnosti čerpania prostriedkov z fondov EÚ,
-  dopracovať kvantifikáciu fiškálnych dôsledkov výstavby diaľnic s použitím    privátnych zdrojov,
-  doplniť do návrhu kvantifikáciu vnútornej návratnosti a výnosnosti a hodnoty    súčasnej intenzity dopravy pre jednotlivé úseky,
-  upravený návrh predložiť na rokovanie vlády. 

Vláde SR odporučila upravený návrh prerokovať.

Odporúčania PEM boli predkladateľom akceptované a do materiálu zapracované.

K materiálu nemáme pripomienky, a preto odporúčame Aktualizáciu nového projektu výstavby diaľnic a rýchlostných ciest schváliť a návrh uznesenia vlády prijať.

Bratislava  9. 5. 2003